**Prin noapte**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bezna mi-a șoptit cu glasul:

„Încotro te duci, voinice?

Ogoiește-oleacă pasul

Și oprește-te pe-aice.

Că în față cine știe

Ce te-așteaptă și pândește,

Iară tu în poezie

Crezi așa de omenește.

Însă ea-i numai cuvinte:

Oamenii se trag spre fiare

Își îndreaptă simțăminte

În instinct să le măsoare.

Doar în frică și prudență

Fiecare-ncet se mișcă

Animală în esență

Prin trăirea de morișcă.

Se însoară convenabil,

Se mărită cu succesul

Și trăiesc așa, probabil,

Doar să fie interesul.

Se despart și iar se-nhaită,

Se desfac și iar se-ncurcă

Cu-apucările de haită

Și cu mințile de curcă.

Își omoară din odrasle

Dacă viața este strâmtă

Pofticioșii de corasle

Doar sătui ca să se simtă.

Tu pășești fără de grijă...

Încotro fără de teamă?

Întunericul de schijă

Nu te-ndeamnă, nu te cheamă...”

„Nu sunt un extras din larve -

Prin Cuvânt am viața asta,

Speculația lui Darwin

Nu mi-a maimuțit nevasta.

De Iubire avem parte,

Viața noastră e frumoasă...

Eu nu hoinăresc prin noapte

Pur și simplu vin acasă!”

Victor Bragagiu